《丹凤吟 和半塘四月二十七日雨霁之作，依清真韵》
清代·朱祖谋

断送园林如绣，雨湿朱幡，尘飘芳阁。黄昏独立，依旧好春帘幕。

分明俊侣，霎时乖阻，镜凤盟寒，衫鸾妆薄。漫托青禽寄语，细认银钩，珠泪潸透笺角。

此后别肠寸寸，去魂总怯波浪恶。夜暝天寒处，拚铅红都洗，眉翠潜铄。

旧情未诉，已是一江潮落。红烛玉钗恩易断，悔圆纨重握。

影娥梦里，知甚时念著。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。